Die onderskeid lê egter nie so maklik voor die hand nie. Daar is nie altyd konsensus onder leksikograwe en terminoloë oor wat alles as terme geld nie. Dit is belangrik om die omstandighede waarin woorde gebruik word, in gedagte te hou om sodoende te kan bepaal of die woord ’n term is. Pearson131 voer aan dat enige woord of frase wat spesiale verwysings maak, as terminologie beskou moet word, in sowel die vakterrein waartoe die woord of frase behoort as ander terreine waarin die woord of frase gebruik word (dit is nie noodwendig dieselfde vakterrein nie). Vergelyk weer die betekenis van ’n woord soos kind in ’n regskonteks. Afhangende van die uiteenlopende behoeftes van ’n wetgewer sal kind waarskynlik as ’n term in statute gebruik word.
’n Hof sal met groot sorg moet bepaal of die betwiste woord ’n gewone woord of ’n term is. Terminologie kan eenvoudig nie op dieselfde manier benader word as wat gewone, algemene woorde benader word nie. ’n Hof kan uiteraard nie ’n term as ’n gewone woord in ’n woordeboek opsoek (of op ’n alternatiewe wyse probeer verklaar) nie. Terme is nie gewone woorde nie. Die funksie van sulke woorde is ook anders as dié van gewone woorde. Partykeer lyk woorde gewoon omdat die woord by tye in gewone omstandighede toegepas word, maar eintlik tree die woord, in konteks, as ’n term op. Vergelyk byvoorbeeld die item noodtoestand. Dit kan in verskillende kontekste gebruik word, dikwels metafories, maar sodra dit in ’n militêre situasie gebruik word, geld dit as ’n term.
Woordeboeke bied sowel verduidelikings van “gewone” woorde as definisies van terme. Landau skat dat soveel as 40% van trefwoorde in gewone verklarende woordeboeke terme is, ’n verskynsel wat hy aan die samelewing se hoë agting vir wetenskap en tegnologie toeskryf.134 Die gevaar kan ontstaan dat ’n woordeboekgebruiker – soos ’n hof – per abuis die verklaring van ’n term lees en dit sien as die definisie van ’n gewone woord, omdat hy/sy eenvoudig nie weet dat die woord eintlik ’n term is nie. Die omgekeerde kan ook gebeur, naamlik dat die verklaring van ‘n gewone woord as die verklaring van ‘n term gelees word. Dit kan uiteraard tot uitlegprobleme lei, veral waar ’n woordeboek (verkeerdelik; ten koste van konteks) ingespan word as gesaghebbende bron wat sekerheid en definitiewe antwoorde moet verleen.